b'\n_START_ARTICLE_\nMomya\n_START_PARAGRAPH_\nAng momya ay isang bangkay na ang balat at laman ay tininggal - dumaan sa proseso ng preserbasyon - sa pamamagitan ng sinadya o hindi sinasadyang pagkakadarang sa mga kimikal, labis na lamig, lubhang kababaan ng umido, o kawalan ng hangin kapag nababad sa mga latian. Natagpuan ang mga momya ng mga tao at ibang hayop sa buong mundo, na kapwa mga resuta ng likas na pagtitinggal sa pamamagitan ng mga pambihirang mga kalagayan, at bilang mga kagamitang pangkalinangan para mapanatiling buo ang mga patay. Binabaybay din itong momiya at momia.\n_START_SECTION_\nEtimolohiya\n_START_PARAGRAPH_\nNagmula ang salitang momya sa Kastilang momia na hinango naman, katulad ng mummy sa wikang Ingles, mula sa mumia ng Latin. Nagbuhat naman ang salitang Lating ito sa hiniram na salitang Persa o Arabeng m\xc5\xabmiyyah (\xd9\x85\xd9\x88\xd9\x85\xd9\x8a\xd8\xa9), na nangangahulugang bitumen. Dahil sa umitim na balat, dating pinaniniwalaang palasak o malawakang ginagamit ang bitumen sa gawaing pag-eembalsamo sa sinaunang Ehipto.'